पाएं अपने शहर की ताज़ा ख़बरें और फ्री ई-पेपरडाउनलोड करें
प्रखंड में शिक्षकों पर शायद ऊपर वाले की कुदृष्टि चल रही है तभी तो महज बीस दिन के अंदर यहां एक एक कर कई शिक्षकों ने दम तोड़ दिया। गुरुवार को पंचायत शिक्षक उमेश कुमार त्यागी के निधन से यहां मृत शिक्षकों की संख्या नौ हो गई है। वे पीरो प्रखंड के प्राथमिक विद्यालय, छवरही में पदस्थापित थे। 45 वर्षीय श्री त्यागी कोरोना संक्रमण के चपेट में आने के बाद पिछले दस दिनों से मौत से लड़ रहे थे। उन्हें इलाज के लिए पटना के एक अस्पताल में दाखिल कराया गया था जहां गुरुवार को उन्होंने दम तोड़ दिया। यहां एक एक कर नौ शिक्षकों की मौत से शिक्षक समुदाय दहशत में है । प्रारंभिक शिक्षक संघ के प्रखंड अध्यक्ष गोरखनाथ सिंह, महिपाल सिंह, शंकर कुमार सिंह, अजय कुमार सिंह, आरिफ रौनक, राधेश्याम प्रसाद, राघवेन्द्र कुमार सिंह, रमेश कुमार सिंह, राकेश कुमार सिंह, लोक प्रकाश सिंह सहित अन्य शिक्षकों ने श्री त्यागी के निधन पर दुःख व्यक्त करते हुए कहा कि सरकार की गलत नीतियों के कारण इतनी तादाद में शिक्षकों को अपनी जान गंवानी पड़ी है। शिक्षक नेताओं ने कहा कि स्कूल बंद रहने के बावजूद शिक्षकों की विद्यालय में उपस्थिति अनिवार्य कर उन्हें जानबूझकर मौत के मुंह में झोंका गया है। दूसरी ओर कोरोना संक्रमित शिक्षक समय पर वेतन नहीं मिलने के कारण अपना समुचित इलाज नहीं करा सके और उन्हें अपनी जान गंवानी पडी़ है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn